ตลาดควงบล. ให้ข้อมูลตจว.เพิ่มพอร์ตภูธร
ตลาดหลักทรัพย์ควงสมาคม บล. เดินสายหัวเมืองใหญ่ 10 จังหวัด เพิ่มความรู้ขยายฐานนักลงทุน ตั้งเป้าสัดส่วน 20% ใน 3 ปี
1 ก.พ. 2556

ตลาดหลักทรัพย์ควงสมาคม บล. เดินสายหัวเมืองใหญ่ 10 จังหวัด เพิ่มความรู้ขยายฐานนักลงทุน ตั้งเป้าสัดส่วน 20% ใน 3 ปี
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ได้ร่วมมือกับสมาคมบริษัทหลักทรัพย์ไทย (บล.) จัดโครงการ “ลงทุนทั่วไทย” เดินสายให้ความรู้การลงทุนแก่นักลงทุนในต่างจังหวัด มุ่งหวังขยายฐานผู้ลงทุน พร้อมพัฒนาและเพิ่มจำนวนผู้ให้คำแนะนำการลงทุน 
ทั้งนี้ จากข้อมูล ณ สิ้นปี 2555 บัญชีซื้อขายหุ้นทั้งหมด 7.97 แสนบัญชี เป็นสัดส่วนของบัญชีในกรุงเทพฯ 6.57 แสนบัญชี หรือคิดเป็นสัดส่วน 82% และที่เหลือเป็นต่างจังหวัด 17% เท่านั้น และในแง่ของมูลค่าการซื้อขายรวม 15.82 ล้านล้านบาท มาจากกรุงเทพฯ สัดส่วน 90.26% และต่างจังหวัดเพียง 9.74% เท่านั้น 
นายจรัมพร กล่าวว่า ในเบื้องต้นจะมุ่งไปยัง 10 จังหวัดแรก คือ จ.เชียงใหม่ เชียงราย ชลบุรี สงขลา สุราษฎร์ธานี อุบลราชธานี นครราชสีมา อุดรธานี พิษณุโลก และขอนแก่น จัดโครงการให้ความรู้ โรดโชว์ร่วมออกบูธในงานมหกรรมการเงิน หรือ Money Expo ต่อเนื่องตลอดปี 2556 คาดหวังว่าจะมีผู้สนใจเข้าร่วมกิจกรรม 5 หมื่นคน และจะมีธุรกรรมการลงทุนทั้งเปิดบัญชีหุ้นและซื้อกองทุนรวม เป็นต้น ประมาณ 8,00 รายการ และคาดหวังว่าภายใน 3 ปีข้างหน้า สัดส่วนบัญชีผู้ลงทุนในต่างจังหวัดจะเพิ่มขึ้นเป็น 20%
ในไตรมาสแรกจะจัดกิจกรรมใน 3 จังหวัด ได้แก่ ที่พัทยา วันที่ 15-17 ก.พ. จ.เชียงราย วันที่ 23 มี.ค. และที่ อ.หาดใหญ่ จ.สงขลา ในวันที่ 15-17 มี.ค.